ΚΑΝΟΝΙΣΜΟΣ (ΕΚ) αριθ. 1829/94 ΤΗΣ ΕΠΙΤΡΟΠΗΣ της 26ης Ιουλίου 1994 για την τροποποίηση του κανονισμού (ΕΟΚ) αριθ. 3665/87 για κοινές λεπτομέρειες εφαρμογής του καθεστώτος των επιστροφών κατά την εξαγωγή για τα γεωργικά προϊόντα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΚ) αριθ. 230/94 (2), και ιδίως το άρθρο 17, καθώς και τις αντίστοιχες διατάξεις άλλων κανονισμών περί κοινής οργανώσεως αγοράς των γεωργικών προϊόντων,

τον κανονισμό (ΕΟΚ) αριθ. 876/68 του Συμβουλίου της 28ης Ιουνίου 1968 για τον καθορισμό στον τομέα του γάλακτος και των γαλακτοκομικών προϊόντων των γενικών κανόνων σχετικά με τη χορήγηση των επιστροφών κατά την εξαγωγή και τα κριτήρια καθορισμού του ποσού τους (3), όπως τροποποιήθηκε τελευταία από τον κανονισμό (ΕΚ) αριθ. 776/94 (4), και ιδίως το άρθρο 6 παράγραφος 2 δεύτερο εδάφιο και παράγραφος 3, καθώς και τις αντίστοιχες διατάξεις άλλων κανονισμών που καθιερώνουν γενικούς κανόνες σχετικά με τη χορήγηση των επιστροφών κατά την εξαγωγή για τα γεωργικά προϊόντα,

Εκτιμώντας:

ότι, στο άρθρο 47 παράγραφος 1 του κανονισμού (ΕΟΚ) αριθ. 3665/87 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 2805/93 (6), αναφέρεται ρητώς ότι για τη διαδικασία πληρωμής της επιστροφής, η αίτηση για τη χορήγηση επιστροφής πρέπει να υποβάλλεται γραπτώς- ότι, λαμβάνοντας υπόψη την αυξάνουσα εφαρμογή των τεχνικών τηλεπεξεργασίας στους διάφορους τομείς των τελωνειακών διοικητικών δραστηριοτήτων, πρέπει να επιτραπεί η υποβολή της αιτήσεως για τη χορήγηση επιστροφής με ηλεκτρονικό τρόπο-

ότι οι διαδικασίες πληροφορικής πρέπει να είναι αξιόπιστες και να ανταποκρίνονται σε κριτήρια ασφάλειας που εγγυώνται την καλή λειτουργία τους συστήματος- ότι τα εν λόγω κριτήρια ασφάλειας περιλαμβάνουν κυρίως μέτρα ελέγχου της πηγής καθώς και της ασφάλειας των στοιχείων έναντι του κινδύνου της μη επιτρεπόμενης πρόσβασης, της απώλειας, της νοθείας και της καταστροφής- ότι, για να εξασφαλιστεί η ορθή χρησιμοποίηση των κοινοτικών κεφαλαίων, πρέπει η Επιτροπή να εγκρίνει περιοδικά τις διαδικασίες πληροφορικής των κρατών μελών- ότι ο εν λόγω έλεγχος, όσον αφορά την ορθή λειτουργία της διαδικασίας, δύναται να ανανεώνεται ετησίως όταν το απαιτούν οι περιστάσεις-

ότι ο κανονισμός (ΕΟΚ) αριθ. 2454/93 της Επιτροπής (7), όπως τροποποιήθηκε τελευταία από τον κανονισμό (ΕΚ) αριθ. 1500/94 (8) περιέχει στο άρθρο 199 παράγραφοι 2 και 3 και στα άρθρα 222, 223 και 224 διατάξεις σχετικές με την τελωνειακή διασάφηση που καταρτίζεται με διαδικασίες πληροφορικής- ότι φαίνεται χρήσιμο να προβλεφθεί ότι οι διατάξεις αυτές εφαρμόζονται, επίσης, σε ειδικούς κανόνες που προβλέπουν την εισαγωγή των δεδομένων της αίτησης για πληρωμή της επιστροφής με ηλεκτρονικά μέσα-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη όλων των σχετικών Επιτροπών Διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 47 παράγραφος 1 του κανονισμού (ΕΟΚ) αριθ. 3665/87 αντικαθίσταται από το ακόλουθο κείμενο:

"1. Η επιστροφή πληρώνεται, μετά από ειδική αίτηση του εξαγωγέα, από το κράτος μέλος στο έδαφος του οποίου έχει γίνει αποδεκτή η διασάφηση εξαγωγής.

Η αίτηση χορηγήσεως της επιστροφής υποβάλλεται:

α) είτε γραπτώς και στην περίπτωση αυτή τα κράτη μέλη μπορούν να προβλέψουν ένα ειδικό έντυπο-

β) είτε χρησιμοποιώντας συστήματα πληροφορικής, σύμφωνα με τις λεπτομέρειες που έχουν θεσπιστεί από τις αρμόδιες αρχές και μετά από έγκριση εκ μέρους της Επιτροπής.

Για την εφαρμογή της παρούσας παραγράφου εφαρμόζονται, κατ' αναλογία, οι διατάξεις που αναφέρονται στο άρθρο 199 παράγραφοι 2 και 3 και στα άρθρα 222, 223 και 224 του κανονισμού (ΕΟΚ) αριθ. 2454/93 της Επιτροπής (*).

"

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Ιουλίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 30 της 3. 2. 1994, σ. 1.

(3) ΕΕ αριθ. L 155 της 3. 7. 1968, σ. 1.

(4) ΕΕ αριθ. L 91 της 8. 4. 1994, σ. 6.

(5) ΕΕ αριθ. L 351 της 14. 12. 1987, σ. 1.

(6) ΕΕ αριθ. L 256 της 14. 10. 1993, σ. 7.

(7) ΕΕ αριθ. L 253 της 11. 10. 1993, σ. 1.

(8) ΕΕ αριθ. L 162 της 30. 6. 1994, σ. 1.

(9)() ΕΕ αριθ. L 253 της 11. 10. 1993, σ. 1.